Zuma moet Nkandla-geld terugbetaalDie konstitusionele hof. Foto: Reint Dykema Hoofregter Mogoeng Mogoeng het sy uitspraak voor ŉ volgepakte hof gelewer. Al elf regters van die konstitusionele hof was in die hof vir die uitspraak. Mogoeng het in sy uitspraak bevind Zuma het versuim om die Grondwet te handhaaf of sy presidensiële plig na te kom toe hy Thuli Madonsela, die Openbare Beskermer (OB), se bevindinge en regstellende stappe in haar Nkandla-verslag geïgnoreer en van die hand gewys het. Mogoeng het gesê Zuma was geregtig om van Madonsela se bevindinge te verskil, maar moes hom tot ŉ hof gewend het om haar bevindinge te bevraagteken. Zuma was nie geregtig om lede van die Nasionale Vergadering opdrag te gee om hul eie ondersoek na die opgraderings by sy Nkandla-woning te doen en hul bevindinge hoër te ag as dié van die OB nie. “As nakoming van die OB se voorgestelde regstellende stappe nie bindend is nie, is dit onverstaanbaar hoe die OB effektief sal wees in die uitvoer van haar pligte om ons demokrasie te versterk, het Mogoeng gesê. Daarom moet Zuma ŉ “redelike persentasie” van die geld terugbetaal wat aan nie-sekuriteitsopgraderings soos die beeskraal, amfiteater en swembad by sy woning spandeer is. Hierdie bedrag en die redelike persentasie wat terugbetaal moet word, sal binne die volgende 60 dae deur die Nasionale Tesourie bepaal en aan die hof voorgelê word. Zuma moet dan die geld binne 45 dae na die hofbevel uitgereik is, terugbetaal. Zuma moet ook voldoen aan die ander regstellende stappe in die OB se verslag, insluitend om die minister, wat betrokke was by die opgradering van Nkandla, te berispe oor die misbruik van staatsgeld en om terugvoer aan die Nasionale Vergadering te gee oor die stappe wat hy sal doen. Zuma het egter ten tyde van die bekendmaking van die OB se verslag geweier om die verslag te aanvaar en het die minister van polisie opdrag gegee om sy eie verslag oor Nkandla saam te stel. Hierdie verslag het bevind dat al die opgraderings veiligheidsverwant was en dat Zuma geen geld hoef terug te betaal nie. Zuma het in Februarie vanjaar in ŉ skielike ommeswaai aangebied om ŉ gedeelte van die geld, wat aan opknappingswerk by Nkandla spandeer is, terug te betaal. Zuma se skikkingsvoorstel is by die konstitusionele hof ingedien kort nadat die DA en die EFF ŉ aansoek voor die hof gebring het om te versoek dat hy gedwing word om ŉ gedeelte van die geld terug te betaal. Die DA en EFF het egter besluit om voort te gaan met sy hofaansoek omdat Zuma se aanbod steeds nie gestrook het met die regstellende stappe soos die OB in haar Nkandla-verslag aanbeveel het nie. Lees alle vorige berigte oor Nkandla op Maroela Media.